బ్యూటి పార్లర్లో దించి నేను వెళ్ళి పోయాను. ఆయిదారు గంటల తర్వాత ఫోన్ చేసింది వొచ్చి తీసుకెళ్లమని. బ్యూటి సెలూన్ ముందు కారాపి చూస్తున్నాను మాఆవిడ కోసం. ఇంతలో, ఎవరో ఒకావిడ కార్లో ఎక్కబోయింది. చూట్టానికి, ఎవరో నార్త్ ఇండియన్ లాగా ఉంది విరబోసుకున్న సగం జుట్టుతో. పొరపాటున నా కారెక్కబోతుందనిపించింది. మా ఆవిడ చూస్తే ఇంకేమైనాముందా, అసలే అనుమానప్పీనుగ. "అతి"అనే విషయంలో పిహెచ్ డి చేసిన నేను, మర్యాద వుట్టిపడుతున్న గొంతుతో, "ఎవరండి మీరు..." అంటూ అడగబోయాను. కారు డోరు దబ్బుమని వేసేసి, "ఇక పదండి" అంది నవ్వుతూ. ఆ చీర, ఆ మాయల పకీరు నవ్వు ........మా ఆవిడే. ఏంటి, దీన్నిట్టా తయారు చేసారు ఆ బ్యూటీ క్లినిక్ వాళ్లు. వాళ్ల దెవసంబెట్ట. శివశంకరి పాటను రిమిక్స్ చేసిన పాపం చుట్టుకోనూ వాళ్లకి. దీనికైనా మతి ఉండొద్దూ. "అవునూ, ఎలా వున్నాను?" అని అడిగింది. బాగాలేదంటే వూరుకొంటుందా, అసలే అఘాయిత్యం మనిషి. తను దూకదు గానీ, నన్ను తోసెయ్యగలదు,కార్లోంచి.